Diari Oficial de la Generalitat Valenciana


Sumari del DOGV 5885, del 04-11-2008 (2008/12284)

ORDE de 24 d'octubre de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Paisatge.
----------------------------------------------------------------------------------------------------------------------------------------------------

### Dades del document

Número de DOGV
:   5885

Data del DOGV
:   04-11-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/12032


Data del document
:   24-10-2008

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * Castelló de la Plana
    * València
    * Alacant
    * suport econòmic
    * via rural
    * turisme
    * organització patronal
    * protecció del patrimoni
    * ajuda pública
    * horticultura
    * estalvi d'energia
    * seu social
    * administració local
    * societat sense fins de lucre
    * arquitectura solar
    * fundació de l'empresa
    * senyalització
    * professió independent
    * hàbitat rural
    * mitjans per a discapacitats
    * petita i mitjana empresa
    * persona jurídica
    * persona física
    * patrimoni arquitectònic
    * agricultor
    * protecció del medi ambient
    * associació de municipis
    * ordenació forestal
    * protecció del paisatge
    * energia renovable

ORDE de 24 d'octubre de 2008, de la Conselleria d'Agricultura, Pesca i Alimentació, per la qual s'aproven les bases de les ajudes RURALTER-Paisatge. [2008/12221]  
El Consell, a través de la seua Conselleria d'Agricultura, Pesca i Alimentació, ha llançat l'estratègia per als territoris rurals valencians -RURALTER- la finalitat de la qual és contribuir al fet que el medi rural de la Comunitat Valenciana millore el seu atractiu com a lloc per a viure, treballar i invertir, gràcies a accions basades en el principi de sostenibilitat del medi rural i, en especial, en la salvaguarda del seu paisatge característic.   
Dins d'esta estratègia, es preveu l'existència de diverses línies d'ajudes que donaran suport al naixement de noves iniciatives i projectes d'inversió, públics i privats, que s'executen en les diferents zones rurals de la Comunitat.   
Esta orde té com a objecte regular els objectius, continguts i procediments d'una d'eixes línies d'ajuda de l'estratègia RURALTER, la línia denominada RURALTER-Paisatge, que compta amb fons exclusivament de la Generalitat, a través del seu Programa Pressupostari de Desenvolupament del Medi Rural, de la Conselleria d'Agricultura, Pesca i Alimentació.  
Estes ajudes serviran per a completar el mapa de la ruralitat valenciana, i s'afegiran a les previstes per als municipis inclosos en l'espai RURALTER-Leader.   
Si este últim definix les zones més afectades pels problemes demogràfics d'envelliment i despoblament, RURALTER-Paisatge posarà el seu punt de mira en aquells municipis rurals on coexistixen economies i paisatges agrícoles i rurals amb els propis de les zones urbanes o periurbanes i on, precisament per esta coexistència o veïnat, els valors i béns rurals, que la societat en el seu conjunt desitja protegir, es veuen més amenaçats.  
Així mateix, RURALTER-Paisatge servirà per a donar suport a les PIME agroalimentàries: tant a les dels municipis RURALTER-Paisatge com a les de la zona RURALTER-Leader, estes últimes excloses del finançament en la línia RURALTER-Leader, per imperatiu de la normativa europea reguladora de l'Eix 3 dels programes de desenvolupament rural (PDR) del FEADER.  
Per tot açò que s'exposa i en virtut de les facultats que em conferix l'article 28-e de la Llei 5/1983, de 30 de desembre, del Consell, i l'article 47, punts 3 i 11, del text refós de la Llei d'Hisenda Pública de la Generalitat Valenciana,  
ORDENE  
Primer. Objecte  
Aprovar les bases que regulen la concessió d'ajudes RURALTER-Paisatge.  
Segon. Territori d'aplicació  
1. El territori d'aplicació seran tots els municipis de la Comunitat Valenciana menors de 40 mil habitants, no costaners i que no estiguen inclosos en la zona geogràfica de programació d'un grup d'acció local RURALTER-Leader. Com a casos especials, s'hi inclouen els llogarets d'Orihuela i els municipis de Requena i d'Utiel, exclosos els seus llogarets i pedanies, per estar integrats en l'espai RURALTER-Leader.   
2. Amb caràcter excepcional, es podran seleccionar per a percebre una ajuda RURALTER-Paisatge aquells projectes emblemàtics que tinguen lloc en un municipi que no complisca els requisits de l'apartat anterior, quan els objectius i resultats esperats per l'execució de l'actuació tinguen una rellevància tal respecte a la protecció del paisatge rural valencià, que esta els acredite com a iniciatives d'interés públic regional. Per imperatiu del Reglament (CE) 70/2001, a què s'acullen estes ajudes, s'exclouen en qualsevol cas les ajudes als municipis de València i Mislata, excepte si la subvenció no pot ser qualificada com a ajuda d'Estat per no tractar-se l'operació d'una activitat econòmica de prestació de béns o servicis en el mercat.  
3. Dins de la mesura 1 («Ajudes a la creació i desenvolupament de petites i mitjanes empreses») també seran subvencionables els projectes que cal executar en municipis RURALTER-Leader promoguts per empreses agroalimentàries.  
Tercer. Finançament de les ajudes  
1. Les ajudes regulades en esta orde seran finançades a càrrec de la línia pressupostària T6164, del Programa Pressupostari de Desenvolupament del Medi Rural, de la secció 12 dels pressupostos de la Generalitat.  
2. Estes ajudes inclouen exclusivament fons de la Hisenda Pública Valenciana.  
Quart. Bases i convocatòries  
1. La concessió de les ajudes es regirà per les bases que figuren en l'annex I d'esta orde.  
2. Per a cada exercici, es publicaran en el Diari Oficial de la Comunitat Valenciana les oportunes convocatòries i l'import global de les ajudes que cal concedir.   
3. Els impresos per a la sol·licitud i pagament de les ajudes regulades en estes bases es publicaran juntament amb la corresponent convocatòria d'ajudes i, així mateix, estaran disponibles en la pàgina www.gva.es.   
Quint. Mesures  
Les actuacions subvencionables seran les descrites en els annexos III a VI d'esta orde.  
Sext. Delegació  
De conformitat amb allò que es disposa en els articles 63 de la Llei del Consell, en relació amb l'article 13 de la Llei de Règim Jurídic de les Administracions Públiques i Procediment Administratiu Comú, i 47.3 del text refós de la Llei d'Hisenda Pública de la Generalitat Valenciana, es delega en el titular de la Secretaria Autonòmica d'Agricultura, Pesca i Alimentació l'atribució de resoldre les ajudes regulades en esta orde.   
DISPOSICIONS FINALS  
Primera  
En tot allò que no està regulat en esta orde, s'aplicarà allò que es disposa en el Decret Legislatiu, de 26 de juny de 1991, per la qual s'aprova el text refós de la Llei d'Hisenda Pública de la Generalitat Valenciana, així com els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, pel qual s'aprova el Reglament de la Llei General de Subvencions, i l'article 28-e de la Llei 12/2007, del Consell.   
Segona  
Esta orde entrarà en vigor a partir de l'endemà de la publicació en el Diari Oficial de la Comunitat Valenciana.  
València, 24 d'octubre de 2008  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX I  
BASES DEL RÈGIM D'AJUDES RURALTER-Paisatge  
Primera. Objecte  
1. Establir les bases del règim d'ajudes RURALTER-Paisatge, amb número de registre assignat per la Comissió Europea XS31/2008.  
2. El règim d'ajudes s'acull al Reglament (CE) 70/2001, de 12 de gener de 2001, de la Comissió, relatiu a l'aplicació dels articles 87 i 88 del Tractat CE a les ajudes estatals a les petites i mitjanes empreses (DO L10, de 13.01.2001, pàg. 33). En conseqüència, tots els requisits establits en este reglament, inclusivament els límits d'ajuda màxima per projecte de l'article 6, apliquen a este règim, excepte norma més restrictiva inclosa en estes bases. Així mateix, queden excloses les ajudes als sectors i activitats inclosos en l'apartat 2, de l'article 1 de l'esmentat reglament, les ajudes a les empreses en crisi i les ajudes a empreses subjectes a una orde de recuperació de fons pendents.  
Segona. Beneficiaris  
Podran ser beneficiaris de les ajudes a què es referixen estes bases els definits per a cada tipus de mesura en els annexos III a VI d'esta orde.   
Tercera. Obligacions generals dels beneficiaris  
Els beneficiaris de les ajudes hauran de:  
a) Complir l'objectiu, executar el projecte o realitzar l'activitat que fonamenta la concessió de la subvenció.  
b) Justificar el compliment dels requisits i les condicions establits en la normativa aplicable i, si és el cas, en el corresponent informe tècnic de subvenció, emés per la direcció general competent en matèria de desenvolupament del medi rural.  
c) Portar una comptabilitat separada, o bé un codi comptable adequat, per a totes les transaccions relatives a l'operació subvencionada.  
d) Sotmetre's a les actuacions de control que cal efectuar, en relació amb l'operació subvencionada, per l'òrgan concedent i per la Intervenció General de la Generalitat, i s'aportarà tota la informació li siga requerida en l'exercici de les esmentades actuacions. Així mateix, hauran de mantindre a disposició de les entitats esmentades els justificants de despeses i d'ingressos de l'operació fins a 5 anys després de la data en què la Generalitat va realitzar el pagament final.  
e) Acreditar, amb anterioritat a dictar-se la proposta de resolució de concessió, que estan al corrent en el compliment de les seues obligacions tributàries i davant de la Seguretat Social.  
f) No ser deutor de la Hisenda de la Comunitat Valenciana per deutes vençuts, liquidats i exigibles.  
g) Acreditar, per mitjà de declaració responsable, la no-concurrència de cap de les circumstàncies previstes en els punts 2 i 3, de l'article 13 de la Llei 38/2003 General de Subvencions.   
h) Comunicar a l'òrgan concedent, en la sol·licitud de subvenció, així com en qualsevol moment de la vigència de l'expedient, la sol·licitud i/o obtenció d'altres ajudes per al mateix concepte per altres administracions o ens públics. En el cas que la sol·licitud o concessió d'altres ajudes s'efectue durant la tramitació de l'expedient, esta comunicació s'haurà d'efectuar tan prompte com es sapia i, en tot cas, amb anterioritat a la justificació de l'aplicació donada als fons percebuts.  
i) Adoptar les mesures necessàries per a donar l'adequada publicitat de la procedència pública del cofinançament de l'actuació. En concret, si l'actuació subvencionada dóna lloc a una inversió el cost total de la qual supera els 50.000 euros, el beneficiari col·locarà una placa explicativa. Si es tracta d'una infraestructura el cost total de la qual supera els 500.000 euros, s'erigirà en el lloc una tanca publicitària. Les plaques i tanques constaran de la informació següent: el logo de la Generalitat, el nom de la Conselleria d'Agricultura, Pesca i Alimentació i el lema «Projecte subvencionat dins de l'estratègia valenciana per als territoris rurals -RURALTER-».  
j) Procedir al reintegrament dels fons percebuts quan corresponga, d'acord amb allò que s'establix en els articles 36, 37 i 40 de la Llei 38/2003, de 17 de novembre, General de Subvencions.  
k) Aportar declaració responsable de compliment de la norma sobre integració de persones amb discapacitat o, si és el cas, l'exempció i, així mateix, declaració de percentatge de treballadors discapacitats sobre plantilla total, tancada al 31 de desembre de l'any anterior al de la presentació de la sol·licitud d'ajudes, d'acord amb allò que es disposa el Decret 279/2004, del Govern Valencià.  
l) Acreditar, per mitjà de declaració responsable, que el projecte per al qual se sol·licita ajuda no ha iniciat la seua execució.  
m) Qualsevol altra obligació que legalment corresponga com a beneficiari de subvencions públiques.  
Quarta. Obligacions específiques dels beneficiaris  
1. Obligació de manteniment de la destinació de la inversió: el beneficiari d'una ajuda a una operació inversora haurà de mantindre la destinació, els béns i elements constitutius de la inversió subvencionada durant almenys 5 anys des del pagament de l'ajuda. Si els béns subvencionats canvien de titularitat, el successor en esta haurà d'accedir formalment a succeir al previ propietari en este compromís temporal i en tots els compromisos que aquell va assumir amb l'acceptació de la subvenció. Durant eixe temps, els béns no podran ser traslladats fora de la Comunitat Valenciana. En cas d'incompliment, el promotor inicial del projecte o bé el seu successor, si era coneixedor que el bé havia sigut objecte d'una subvenció (amb càrrega de la prova per al promotor inicial) haurà de tornar la subvenció percebuda, proporcionalment al termini incomplit, juntament amb els corresponents interessos.  
2. Altres obligacions:  
a) Quan una operació incloga actuacions sobre l'exterior d'una edificació (nova construcció o remodelació) estes hauran de seguir criteris de respecte al paisatge i l'estètica constructiva rural tradicional. Llevat que s'acredite que l'exterior de l'edificació ja s'adequa a estos criteris, en tota operació subvencionada l'ajuda de la qual supere els 60.000 euros, serà obligatòria la inclusió d'este tipus d'actuacions exteriors sobre l'edificació vinculada a la inversió (per exemple: immoble on s'ubica la maquinària nova adquirida). En funció de les característiques de cada tipus d'immoble i del terreny on s'ubique, la intervenció consistirà bé en una actuació directa sobre fatxades i cobriments bé en la introducció de vegetació que minimitze l'impacte visual de les instal·lacions.  
b) En tota operació subvencionada l'ajuda total de la qual supere els 60.000 euros, i llevat que, de manera justificada, la Comissió de Valoració de sol·licituds d'ajuda eximisca del compliment d'estes obligacions per tractar-se d'una operació les característiques de la qual fan l'obligació inaplicable, serà obligatòria la inclusió de les inversions següents:  
- Implantació de tecnologies de la informació i les telecomunicacions (TIC), com ara: sistemes de telecontrol i telemesura, ferramentes automatitzades de gestió empresarial (ERP, CRM, etc.), portals de comerç electrònic o sistemes domòtics. La inversió en TIC haurà de superar el 5% del total de l'ajuda rebuda. La mera adquisició d'ordinadors personals no suposarà el compliment d'esta condició  
- Implantació de sistemes d'estalvi d'energia o en sistemes de generació local d'energies renovables que reduïsquen d'una manera significativa el consum d'energia de la xarxa convencional. La inversió en estos sistemes haurà de superar el 5% del total de l'ajuda rebuda.   
- Implantació de sistemes de reducció del consum d'aigua de la xarxa. La inversió en estos sistemes haurà de superar el 5% del total de l'ajuda rebuda.  
3. Obligacions vinculades als procediments de contractació  
a) Quan l'operació subvencionada incloga obres el cost de les quals supere els 30.000 euros o bé servicis, assistències tècniques o subministraments de béns d'equip que superen els 12.000 euros, el beneficiari haurà de presentar, en el moment de la justificació de les despeses, almenys, 3 ofertes de diferents proveïdors i justificar que l'elecció d'entre estes es va realitzar d'acord amb criteris d'eficiència, i es proporcionarà una memòria explicativa quan no recaiga l'adjudicació en la proposta econòmica més avantatjosa.  
b) Quan el beneficiari siga una administració local, l'expedient de justificació de les despeses haurà d'incloure un certificat del secretari de l'ajuntament relatiu al compliment de la normativa de contractació pública, i es farà referència abreviada en este al número/codi de l'expedient de contractació, procediment utilitzat i la seua justificació.  
Quinta. Actuacions objecte de les ajudes  
1. Seran subvencionables les actuacions descrites en els annexos III a VI d'esta orde.   
2. El cost de la placa informativa o tanca publicitària descrites en la base tercera, apartat i serà subvencionable com a part de la inversió del projecte.  
Sexta. Conceptes no subvencionables  
De manera general i respectant en tot cas allò que es disposa en els annexos de descripció de les mesures, no podran ser subvencionades:   
- Les inversions iniciades amb anterioritat a la data de registre d'entrada de la sol·licitud d'ajuda.  
- La compra de material el període d'amortització del qual siga inferior a un any d'acord amb les normes comptables i fiscals aplicables.  
- La compra de maquinària i equips de segona mà.  
- Les reparacions i obres de manteniment. No tenen la consideració de reparacions les operacions realitzades sobre maquinària instal·lada per a ampliar la seua capacitat o millorar les seues prestacions.  
- L'IVA i els impostos i taxes recuperables pel beneficiari.  
- El concepte de despesa «benefici industrial».  
- Els conceptes de despesa «costos generals», «altres» «imprevistos» i altres de caràcter indeterminat.  
- Les despeses de lloguer d'equips i les inversions finançades per mitjà d'arrendament financer (lísing). Excepte si hi ha un compromís d'adquisició del bé abans que acabe el període establit per a la percepció de les ajudes. Altres costos lligats al contracte d'arrendament financer, com ara impostos, marge de l'arrendador, costos de refinançament, despeses generals o assegurances, no seran subvencionables. Així mateix, no seran subvencionables les adquisicions de béns en el marc d'un sistema de venda i arrendament retroactiu.  
- Les inversions de reposició o mera substitució d'equips i maquinària.  
Sèptima. Quantia de les ajudes  
1. Les ajudes revestiran la forma de subvenció, com un percentatge de la inversió subvencionable, i quedaran supeditades en la fase de pagament al percentatge de la inversió realment executada i pagada pel beneficiari.  
2. El percentatge d'ajuda que obtinga el projecte serà el determinat en la resolució aprovatòria de l'ajuda, que tindrà en compte en la seua fixació el total de punts obtinguts en la fase de baremació de sol·licituds. En cap cas el percentatge d'ajuda podrà superar els límits establits per a cada una de les mesures.  
Octava. Sol·licitud i documentació  
1. Les sol·licituds d'ajuda es dirigiran a la direcció general competent en matèria de desenvolupament del medi rural de la Conselleria d'Agricultura, Pesca i Alimentació.  
2. Les sol·licituds s'acompanyaran de la documentació que es determine en la corresponent convocatòria, i es presentaran davant dels ajuntaments que hagen subscrit el corresponent conveni per a la recepció de documentació dirigida a la Generalitat, les oficines comarcals de la Conselleria, els seus servicis territorials d'Alacant, Castelló i València, i per qualsevol altre dels mitjans admesos en la legislació vigent (article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú).  
3. Els formularis de sol·licitud estaran disponibles en l'adreça electrònica http://www.gva.es, Servicis al ciutadà/PROP/ Tràmits i servicis.  
4. El termini de presentació de sol·licituds i els imports màxims es determinaran en cada convocatòria.   
Novena. Avaluació de les sol·licituds  
1. Les sol·licituds relatives a municipis de l'Espai RURALTER-Paisatge seran avaluades per la Comissió de Valoració Territorial corresponent a la zona en què eixe municipi estiga inclòs, d'acord amb l'annex VII d'esta orde.   
2. Totes les comissions estaran presidides pel titular de la direcció general competent en matèria de desenvolupament del medi rural, que comptarà amb vot de qualitat en cas d'empat. Actuarà com a suplent del president el titular de la Subsecretaria.  
3. Les comissions de valoració comptaran amb els vocals següents:  
- Per a totes les zones: tres funcionaris de la direcció general competent en matèria de desenvolupament del medi rural, un representant de la Conselleria de Medi Ambient, Aigua, Urbanisme i Habitatge, un representant de la Conselleria de Turisme i un representant de la Conselleria d'Indústria, Comerç i Innovació.   
- Per a la zona 1: dos representants de la Diputació de Castelló que tinguen al mateix temps la condició d'alcaldes de la zona 1. Un representant de cada un dels tres GAL RURALTER-Leader de la província de Castelló, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants haurà de ser una organització professional agrària.   
- Per a la zona 2: dos representants de la Diputació de València, que tinguen al mateix temps la condició d'alcaldes de la zona 2. Dos representants del GAL RURALTER-Leader de la zona 4, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants haurà de ser una organització professional agrària.  
- Per a la zona 3: dos representants de la Diputació de València, que tinguen al mateix temps la condició d'alcaldes de la zona 3. Dos representants del GAL RURALTER-Leader de la zona 5, que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants haurà de ser una organització professional agrària.  
- Per a la zona 4: dos representants de la Diputació de València, que tinguen al mateix temps la condició d'alcaldes de la zona 4. Dos representants del GAL RURALTER-Leader de la zona 7 que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants haurà de ser una organització professional agrària.  
- Per a la zona 5: dos representants de la Diputació de València, que tinguen al mateix temps la condició d'alcaldes de la zona 5. Dos representants del GAL RURALTER-Leader de la zona 6 que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants haurà de ser una organització professional agrària.  
- Per a la zona 6: dos representants de la Diputació d'Alacant, que tinguen al mateix temps la condició d'alcaldes de la zona 6. Dos representants del GAL RURALTER-Leader de la zona 8 que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants haurà de ser una organització professional agrària.   
- Per a la zona 7: dos representants de la Diputació d'Alacant, que tinguen al mateix temps la condició d'alcaldes de la zona 7. Dos representants del GAL RURALTER-Leader de la zona 8 que es corresponguen amb membres privats del GAL que tinguen com a part del seu àmbit territorial d'actuació els municipis RURALTER-Paisatge de la zona. Almenys un d'estos representants haurà de ser una organització professional agrària.  
4. Les sol·licituds d'empreses agroalimentàries relatives a municipis de l'Espai RURALTER-Leader seran avaluades per la Comissió de Valoració Territorial vinculada a la zona RURALTER-Leader on estiga inclòs eixe municipi:  
- Zones 1, 2 i 3 RURALTER-Leader: Comissió de Valoració de la zona 1 RURALTER-Paisatge.   
- Zona 4 RURALTER-Leader: Comissió de Valoració de la zona 2 RURALTER-Paisatge.  
- Zona 5 RURALTER-Leader: Comissió de Valoració de la zona 3 RURALTER-Paisatge.  
- Zona 6 RURALTER-Leader: Comissió de Valoració de la zona 5 RURALTER-Paisatge.  
- Zona 7 RURALTER-Leader: Comissió de Valoració de la zona 4 RURALTER-Paisatge.  
- Zona 8 RURALTER-Leader (excepte Algueña, Benferri, Daya Vieja, Hondón de los Frailes, la Romana i San Isidro): Comissió de Valoració de la zona 6 RURALTER-Paisatge.  
- Zona 8 RURALTER-Leader (només Algueña, Benferri, Daya Vieja, Hondón de los Frailes, la Romana i San Isidro): Comissió de Valoració de la zona 7 RURALTER-Paisatge.  
5. Actuarà de secretari en les comissions de valoració el funcionari de l'administració autonòmica o local designat per la presidenta.  
6. Podran assistir a les reunions de la Comissió, a invitació de la presidenta i comptant amb veu però sense vot, els alcaldes dels municipis amb més quantitat de sol·licituds d'ajuda presentades en cada convocatòria.  
7. La Comissió de Valoració aplicarà el barem a les sol·licituds que hagen obtingut informe d'elegibilitat favorable per part de la direcció general competent respecte de RURALTER. Es farà constar en acta la puntuació obtinguda per l'expedient, i es proposarà la concessió d'ajuda a aquells que hagen obtingut la major puntuació, i es tindran en compte les disponibilitats pressupostàries i el nombre de sol·licituds presentades en eixa província a la convocatòria. Constarà també en acta, per a cada expedient, les despeses totals subvencionables, el percentatge d'ajuda que es proposa, l'import d'ajuda resultant i la constància de si s'exclou algun concepte de despesa dels inclosos pel promotor en el seu formulari de sol·licitud d'ajuda.   
La proposta d'import i/o percentatge d'ajuda s'haurà de basar en un juí motivat, que es vincularà a la puntuació obtinguda per aplicació del barem i, en especial, al criteri de la grandària del municipi on s'executarà l'ajuda.  
8. La Comissió de Valoració formularà, en conseqüència, la pertinent proposta de resolució, que elevarà al titular de la Secretaria Autonòmica d'Agricultura, Pesca i Alimentació. El termini màxim per a l'emissió de la proposta i el seu trasllat a la Secretaria Autonòmica serà de dos mesos, comptats des de la data de finalització del termini de presentació de sol·licituds d'ajuda.  
Deu. Criteris de valoració  
1. El barem per a la selecció d'operacions és el que s'inclou en l'annex II d'esta orde.  
2. D'acord amb allò que s'establix l'article 6 del Decret del Consell 279/2004, de 17 de desembre, pel qual es regulen mesures en els procediments de contractació administrativa i de concessió de subvencions per al foment de l'ocupació de persones amb discapacitat, en el cas d'empat de les millors proposicions en la puntuació final obtinguda per les empreses sol·licitants, tindrà preferència en l'adjudicació l'empresa que acredite ocupar major percentatge de treballadors discapacitats o bé es comprometa a contractar un percentatge major de treballadors discapacitats bé durant i per a l'execució de l'actuació bé durant els tres anys següents a la recepció de l'últim pagament de l'ajuda.  
Onze. Resolució de les ajudes  
1. Rebuda la proposta de resolució, el titular de la Secretaria Autonòmica d'Agricultura, Pesca i Alimentació emetrà la corresponent resolució, per delegació de la consellera, que és qui té la competència de conformitat amb l'article 47.3 del TRLHP de la Generalitat Valenciana.   
2. La resolució de les ajudes serà notificada a l'interessat en el termini de sis mesos, comptats des de la data d'inici del termini de presentació de sol·licituds d'ajuda. El silenci administratiu tindrà caràcter desestimatori.   
3. Quan l'informe de subvenció, emés per l'Àrea de Desenvolupament del Medi Rural, incloga condicions particulars, este serà notificat al beneficiari, amb la finalitat que les conega i les puga complir. També serà notificat a l'interessat l'informe quan la denegació de l'ajuda s'origine a causa d'este, pel seu caràcter desfavorable.  
4. El termini màxim per a la publicació o notificació de la resolució serà de sis mesos, comptats des de la data d'inici del termini de presentació de sol·licituds d'ajuda. El silenci administratiu tindrà caràcter desestimatori.  
5. La resolució d'aprovació de sol·licituds establirà: l'import de la inversió total subvencionable, la quantia i percentatge de l'ajuda concedida, les anualitats en què es distribuïx l'ajuda (d'acord amb el pla d'inversió presentat en la sol·licitud) i el termini concedit al beneficiari en cada anualitat per a comunicar la realització de la inversió i per a justificar el pagament de les inversions realitzades.  
Dotze. Modificacions del projecte inicial aprovat  
1. Les modificacions del projecte inicial presentat i aprovat requeriran de l'informe favorable de la Comissió de Valoració i l'aprovació del titular de la direcció general competent en matèria de desenvolupament del medi rural, la resolució de les quals requerirà, en el cas de modificacions substancials del projecte, d'un nou informe de subvenció.   
2. La sol·licitud de modificació es presentarà acompanyada d'una justificació de les circumstàncies que concorren en la modificació i de les factures proforma de les noves inversions.  
3. L'aprovació o denegació de la modificació sol·licitada tindrà en compte la causa que ha originat la modificació, el manteniment de l'objectiu del projecte inicial i la possible alteració d'elements del barem tinguts en compte per a la valoració de la sol·licitud i l'assignació de percentatge d'ajuda.  
4. Quan les modificacions aprovades afecten elements tinguts en compte per a la valoració de la sol·licitud i l'assignació de percentatge d'ajuda, la resolució d'aprovació podrà incloure una variació del percentatge i/o quantia d'ajuda, a l'alça o a la baixa.   
6. La no-aprovació de les modificacions sol·licitades podrà implicar la revocació de l'ajuda i l'exigència del reintegrament de les quantitats ja percebudes.  
Tretze. Concurrència d'ajudes sobre un projecte  
1. Un projecte podrà gaudir de finançament a càrrec d'esta línia d'ajudes, que no inclou fons europeus, i amb altres línies d'ajuda, tant si l'ajuda concurrent tampoc els inclou com si conté fons FEADER, FEDER, FSE o de qualsevol altre instrument financer comunitari, sempre que la regulació de l'altra línia d'ajudes les declare també compatibles amb altres ajudes.  
2. L'acumulació de diferents ajudes públiques compatibles sobre una mateixa despesa no podrà en cap cas suposar la superació dels límits quantitatius o/i d'intensitat d'ajuda del més restrictiu dels règims coincidents, siga este el regulat en estes bases o bé el règim regulador de l'altra ajuda concurrent.  
3. El document original justificatiu de les despeses (i. e. factura) que quede finalment en poder del promotor haurà d'aparéixer estampillat amb els respectius encunys de les ajudes concurrents, indicatius dels percentatges auxiliats.   
4. En el cas que en un control es detecte l'existència d'una infracció de les normes de concurrència d'ajudes, s'incoarà un expedient de reintegrament de l'ajuda, amb la finalitat de restituir el compliment de la normativa dels règims d'ajuda concurrents. La fase d'instrucció de l'expedient correspondrà a l'Àrea de Desenvolupament del Medi Rural, i correspondrà la seua resolució al titular de la direcció general competent en matèria de desenvolupament del medi rural.  
Catorze. Sol·licitud de pagament i justificació de despeses  
1. La sol·licitud de pagament de la subvenció, en imprés normalitzat que es facilitarà al beneficiari i que estarà disponible en l'adreça electrònica ja esmentada, es presentarà abans de la data establida per a cada anualitat en la resolució de concessió.   
2. La justificació de les despeses es realitzarà per mitjà del compte justificatiu, regulada en l'article 72 del Reial Decret 887/2006, pel qual s'aprova el Reglament de la Llei 38/2003, de 17 de novembre, General de Subvencions. Contindrà la documentació següent:   
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.   
b) Una memòria econòmica justificativa del cost de les activitats realitzades que contindrà, amb caràcter general, la documentació següent:   
- Els de justificants de despeses i els extractes bancaris que acrediten la materialització del pagament de les factures.  
- S'acompanyaran les factures originals per a procedir al seu segellat i invalidació. L'estampillat indicarà la subvenció per a la justificació de la qual han sigut presentats i si l'import del justificant s'imputa totalment o parcialment a la subvenció. En este últim cas, s'indicarà la quantia exacta que resulte afectada per la subvenció. Una vegada realitzat l'estampillat, les còpies compulsades s'integraran en l'expedient i els originals es tornaran al beneficiari.  
- Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si és el cas, data de pagament. En cas que la subvenció s'atorgue d'acord amb un pressupost, s'indicaran les desviacions succeïdes.   
- Certificat de taxador independent degudament acreditat i inscrit en el corresponent registre oficial, en el cas d'adquisició de béns immobles.   
- Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència o bé declaració jurada de no haver percebut cap altra ajuda.   
- Els tres pressupostos que, en aplicació de l'article 31.3 de la Llei General de Subvencions, haja d'haver sol·licitat el beneficiari.   
- Si és el cas, la carta de pagament de reintegrament en el supòsit de romanents no aplicats així com dels interessos derivats d'estos.   
3. Alternativament i amb caràcter opcional, la justificació total o parcial de la inversió podrà fer-se per mitjà de la presentació del compte justificatiu amb aportació d'informe d'auditor de comptes inscrit com a exercent en el Registre Oficial d'Auditors de Comptes dependents de l'Institut de Comptabilitat i Auditoria de Comptes, a la qual fa referència l'article 74 del Reial Decret 887/2006, pel qual s'aprova el Reglament de la Llei 38/2003, de 17 de novembre, General de Subvencions, sempre que es complisquen les condicions següents:  
a) En l'informe que emeta l'auditor es contemplaran tots els aspectes assenyalats en l'apartat 2 i s'acompanyaran d'un certificat de l'equip auditor.  
b) La no-adequació total del certificat d'auditoria a allò que s'ha especificat s'entendrà com un incompliment de l'obligació de justificar, i podrà comportar, si no s'esmena, el decaïment de l'ajuda concedida i el reintegrament de les quantitats percebudes amb els interessos corresponents.  
c) El beneficiari haurà d'aportar els originals de les factures per al seu estampillat, i còpies de les factures i justificants de pagament a l'efecte de garantir comprovacions ulteriors.  
d) S'incorporarà una memòria d'actuacions i una memòria econòmica abreviada, que contindrà un estat representatiu de les despeses incorregudes en la realització de les activitats subvencionades, degudament agrupades i, si és el cas, les quantitats inicialment pressupostades i les desviacions succeïdes.   
4. Per a subvencions concedides per un import inferior a 60.000 euros, podrà tindre caràcter de document amb validesa jurídica per a la justificació de la subvenció, el compte justificatiu regulat en l'article 75 del Reial Decret 887/2006.   
El compte justificatiu contindrà la informació següent:   
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.   
b) Una relació classificada de les despeses i inversions de l'activitat, amb identificació del creditor i del document, el seu import, data d'emissió i, si és el cas, data de pagament. En cas que la subvenció s'atorgue d'acord amb un pressupost estimat, s'indicaran les desviacions succeïdes.   
c) Un detall d'altres ingressos o subvencions que hagen finançat l'activitat subvencionada amb indicació de l'import i la seua procedència.   
d) Si és el cas, carta de pagament de reintegrament en el supòsit de romanents no aplicats així com dels interessos derivats d'estos.   
5. La Conselleria podrà comprovar, a través de les tècniques de mostratge aleatori simple, els justificants que crega oportuns i que permeten obtindre evidència raonable sobre l'adequada aplicació de la subvenció, per a esta finalitat podrà requerir al beneficiari la remissió dels justificants de despeses seleccionats.  
6. Únicament s'abonarà la totalitat de la subvenció concedida si la inversió del projecte ha sigut justificada íntegrament; en qualsevol altre cas, només s'abonarà la part de la subvenció proporcional als justificants de despeses aportats.  
Quinze. Incompliment d'obligacions relatives a la justificació. Pròrroga de terminis  
1. L'incompliment dels terminis previstos en la resolució d'ajudes per a la comunicació de la finalització de la inversió i la justificació de les despeses i pagaments realitzats pel beneficiari en cada anualitat, sense obtindre pròrroga, suposarà la pèrdua de l'import d'ajuda no justificat.   
2. Quan l'import no justificat supere el 20% de la inversió aprovada per a l'esmentada anualitat, s'aplicarà una penalització en el pagament de l'anualitat per valor de la mitat del percentatge d'incompliment.  
3. El beneficiari podrà sol·licitar, justificadament, una pròrroga dels terminis concedits amb trenta dies naturals d'antelació al termini en qüestió. La Comissió de Valoració elevarà proposta sobre la conveniència de concedir la pròrroga sol·licitada, i traslladarà la proposta al director general competent respecte de RURALTER, que emetrà, si és el cas, la corresponent resolució de pròrroga.   
Setze. Reintegrament de les quantitats  
Són causes de reintegrament les previstes en els articles 36 i següents de la Llei 38/2003, de 17 de novembre, General de Subvencions, i la resta de normes concordants.  
Dèsset. Pèrdua o minoració de l'ajuda  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent i incompatible de subvencions o ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
2. Es podrà prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per l'interessat.  
Díhuit. Règim d'infraccions i sancions  
El règim sancionador en la matèria regulada en esta orde serà l'establit en el títol IV de la Llei 38/2003, de 17 de novembre, General de Subvencions.  
ANNEX II  
BAREM RURALTER-PAISATGE  
El barem que cal aplicar per a la selecció d'operacions a finançar dins de RURALTER-Paisatge constarà dels criteris de priorització següents:   
Primer: Operacions promogudes per agricultors i ramaders professionals, els seus cònjuges i els seus descendents en primer grau.   
Segon: Operacions promogudes per agricultors i ramaders que, l'any anterior o el posterior a la sol·licitud d'ajuda LEADER, s'hagen incorporat a un projecte d'explotació en comú o s'hagen acollit a la jubilació anticipada de l'activitat agrícola o ramadera.   
Tercer: Operacions promogudes per dones.   
Quart: Operacions promogudes per jóvens (que no hagen fet els 41 anys en el moment de la sol·licitud d'ajuda).  
Cinqué: Operacions que es vinculen a la creació de nous llocs de treball (firma del contracte fins a un any després de la realització de la inversió).  
Sisé: Operacions que es vinculen a la creació de nous llocs de treball quan, a més, l'ocupació generada corresponga majoritàriament (més del 50% de l'ocupació creada) a dones.  
Seté: Operacions que es vinculen a la creació de nous llocs de treball quan, a més, l'ocupació generada corresponga majoritàriament (més del 50% de l'ocupació creada) a titulats superiors.  
Huité: Operacions que es vinculen a la creació de nous llocs de treball quan, a més, l'ocupació generada corresponga majoritàriament (més del 50% de l'ocupació creada) a persones que no hagen fet els 41 anys en el moment de la sol·licitud d'ajuda.  
Nové: Operacions que incloguen la instal·lació de sistemes d'estalvi d'energia (eficiència energètica) i de sistemes de generació local d'energies renovables que reduïsquen el consum pel promotor d'energia de la xarxa convencional (p. ex. construcció bioclimàtica, sistemes de calefacció/refrigeració geotèrmica, aerogeneradors, plaques solars, calderes de biomassa).  
Desé: Operacions que incloguen sistemes de reducció del consum d'aigua de la xarxa (p. ex. recollida d'aigües pluvials, reutilització d'aigua domèstica: circuit d'aigües grises).  
Onzé: Operacions que s'executen en l'àmbit dels espais naturals protegits i en l'àrea d'influència socioeconòmica que es detalla en els PORN de cada espai natural.  
Dotzé: Operacions que incloguen la implantació de tecnologies de la informació i les telecomunicacions (TIC), com ara sistemes de telecontrol i telemesura, eines automatitzades de gestió empresarial (ERP, CRM, etc.), portals de comerç electrònic o sistemes domòtics. Per a aplicar esta prioritat, caldrà que la inversió en TIC realitzada en l'operació subvencionada supere el 25% del total de la inversió subvencionable. La mera adquisició d'ordinadors personals no suposarà el compliment d'esta prioritat.  
Tretzé: Operacions que incloguen inversió en actuacions a l'exterior de les edificacions existents, a fi d'adequar-les a l'estètica rural tradicional i millorar-ne la integració en el paisatge.  
Els criteris de priorització 1r i 2n comptaran cada un amb 5 punts en el barem.  
Els criteris de priorització 3r i 4t comptaran cada un amb 2 punts en el barem.  
Els criteris de priorització 5é, 6é, 7é i 8é comptaran cada un amb un rang de puntuació entre 1 i 3 punts, en funció del nombre d'ocupacions netes creades (equivalent de jornada completa):   
1 punt: creació d'1 a 2 ocupacions.  
2 punts: creació de més de dos i fins a 6 ocupacions.  
3 punts: creació de més de 6 ocupacions.  
Els criteris de priorització 9é i 10é comptaran cada un amb un rang de puntuació entre 1 i 5 punts, en funció del percentatge de costos suplementaris suportats pel promotor amb relació a una instal·lació tradicional.  
El criteri de priorització 11é comptarà amb 6 punts.  
Els criteris de priorització 12é i 13é comptaran cada un amb 5 punts.  
Una mateixa operació podrà acumular punts en funció de la concurrència de les diverses prioritats: a un nombre més gran de característiques prioritàries concurrents, més puntuació.  
La puntuació màxima a què pot arribar un projecte per aplicació dels anteriors 13 criteris de priorització és de 50 punts.   
La comissió de valoració assignarà, a més, a les candidatures presentades fins a 50 punts addicionals en funció de:  
- L'avaluació de la qualitat general del projecte: fins a 25 punts;  
- El grau de coherència amb les polítiques públiques executades per la Conselleria d'Agricultura, Pesca i Alimentació i per la resta de departaments de la Generalitat: fins a 10 punts;  
- La grandària del municipi on tinga lloc l'actuació (a menys grandària, més puntuació): fins a 15 punts.  
ANNEX III  
MESURA 1: AJUDA A LA CREACIÓ   
I DESENVOLUPAMENT DE PETITES I MITJANES EMPRESES  
Tipus d'empreses beneficiàries  
Petites i mitjanes empreses (menys de 250 empleats i fins a 50 milions de volum de negocis anual o 43 milions de balanç general anual) de tots els sectors inclosos en el Reglament (CE) núm. 70/2001, de la Comissió, modificat per mitjà del Reglament (CE) 1857/2006. En queden, per tant, excloses les ajudes als sectors i activitats inclosos en l'apartat 2 de l'article 1 del reglament esmentat (i, en concret, les activitats relacionades amb la producció primària, la pesca i l'aqüicultura).  
En podran ser promotors les persones jurídiques privades (amb ànim de lucre o sense) i les persones físiques que despleguen la seua activitat empresarial en règim d'autònoms o que hagen de donar-se d'alta en este règim amb motiu del projecte auxiliat.  
També en podran ser promotors les persones físiques agricultors a temps parcial quan hagen de realitzar una actuació vinculada a la seua explotació agrària, encara que no estiguen donats d'alta com a autònoms.  
D'acord amb el Reglament (CE) núm. 70/2001, estes ajudes no poden aplicar-se a les activitats relacionades amb la producció primària de productes agrícoles (els recollits en l'annex I del Tractat més els productes del suro) ni als productes de la pesca i l'aqüicultura ni tampoc a la fabricació i comercialització de productes d'imitació o substitució de la llet i els productes lactis.  
Descripció del tipus d'operacions  
1. Se subvencionaran les inversions en actius materials i immaterials necessàries per a:   
- la creació d'un establiment nou,   
- l'ampliació d'un establiment existent,  
- la modernització d'un establiment existent per mitjà d'un canvi radical en el producte/servici o en els procediments de producció.   
2. S'hi inclouen les inversions en actius fixos per mitjà d'adquisicions d'establiments tancats o les que tinguen lloc amb motiu del traspàs d'una empresa quan, si no fóra per l'adquisició de l'establiment per un altre propietari, este haguera tancat. En concret, tindran prioritat els traspassos amb motiu de la jubilació del primer propietari i l'adquisició per un nou resident acollit als esquemes d'atracció de nova població al medi rural.  
3. No seran elegibles les despeses corrents. Sí que seran subvencionables els servicis prestats per consultors externs que no consistisquen en activitats permanents o periòdiques ni estiguen relacionats amb les despeses d'explotació normals de l'empresa (com ara els servicis rutinaris d'assessoria fiscal, els servicis jurídics periòdics o els de publicitat). S'hi inclouen com a subvencionables els honoraris de redacció de projectes i direcció d'obra i els estudis de viabilitat.  
4. S'hi inclou com a inversió immaterial l'adquisició de patents o llicències i l'obtenció de permisos vinculats a la transferència tecnològica.  
5. L'empresa haurà d'acreditar la viabilitat econòmica de l'operació.  
A més de complir tots els requisits i les característiques anteriors, l'operació haurà d'incloure's en una de les categories següents:  
A) L'empresa es dedica a una activitat vinculada a la conservació i recuperació del paisatge (p. ex. manteniment de camins, murs de pedra seca, forestal, jardineria paisatgística, rehabilitació de construccions tradicionals i del patrimoni rural).  
B) L'empresa es dedica a una activitat vinculada a la protecció i millora del medi ambient (p. ex. professionals especialitzats en instal·lacions d'energies renovables i d'estalvi energètic i d'aigua, arquitectura bioclimàtica).  
C) L'operació té com a objecte una millora substancial del comportament mediambiental de l'empresa: minimització de residus i emissions contaminants, reducció del seu consum energètic i hídric.  
D) L'operació està vinculada al trasllat d'instal·lacions d'una empresa des de centres urbans a polígons industrials dels afores quan este trasllat redunde en una millora substancial de la qualitat de vida dels veïns (empreses productores d'emissions, olors, sorolls?) i quan, al mateix temps, l'empresa aprofite el trasllat per a millorar substancialment el seu comportament mediambiental i la seua adequació al paisatge rural.  
Intensitat de l'ajuda   
Intensitat màxima:   
- Província d'Alacant: 40% (2007-2010); 25% (2011-2013);  
- Província de Castelló: 35% (2007-2010); 20% (2011-2013);  
- Província de València: 37% (2007-2010); 25% (2011-2013).  
ANNEX IV  
MESURA 2: TURISME RURAL  
Beneficiaris  
En podran ser promotors les administracions locals, les persones jurídiques privades (amb ànim de lucre o sense) i les persones físiques que despleguen la seua activitat empresarial en règim d'autònoms o que hagen de donar-se d'alta com a tals amb motiu de l'execució del projecte per al qual sol·liciten subvenció.   
També podran ser promotors les persones físiques agricultors a temps parcial, quan hagen de realitzar una actuació vinculada a la seua explotació agrària, encara que no estiguen donats d'alta com a autònoms.  
El beneficiari haurà de complir els requisits per a ser considerat petita o mitjana empresa (PIME).  
En queden excloses les ajudes als sectors i les activitats de l'apartat 2 de l'article 1 del Reglament (CE) núm. 70/2001, de la Comissió, modificat per mitjà del Reglament (CE) 1857/2006.  
Descripció del tipus d'operacions  
1. Les operacions hauran d'emmarcar-se en el concepte de turisme rural, d'acord amb la regulació sectorial de la matèria.  
Són subvencionables les inversions en actius materials i immaterials necessàries per a:   
- la creació d'un establiment nou,   
- l'ampliació d'un establiment existent,  
- la modernització d'un establiment existent per mitjà d'un canvi radical en el producte/servici o en els procediments de producció.   
La destinació d'estes inversions serà una de les següents:  
1. Creació d'empreses de servicis turístics complementaris i les dedicades a oferir paquets turístics i adaptació d'empreses ja existents per a la prestació d'estos servicis complementaris a l'allotjament i l'oferta d'estos paquets.  
2. Creació de punts d'informació, senyalització de llocs turístics i centres de recepció turística per als visitants del territori (p. ex. casetes o porxes informatius o "punts de trobada").  
3. Creació i modernització d'infraestructures recreatives i ecoesportives en zones naturals.  
4. Adequació de circuits eqüestres i per a bicicletes de muntanya. A fi d'evitar la seua intrusió en espais naturals, creació de circuits específics per a motocicletes, en els quals el promotor es comprometa a realitzar les operacions de manteniment continu i restauració adequades per a evitar l'erosió i el deteriorament paisatgístic.  
5. Creació d'establiments de restauració i d'allotjaments de capacitat reduïda (en el cas d'allotjaments: 16 llits màxim a casa rural; 50 llits màxim en alberg i hotel rural) i dirigits a turisme d'alta gamma (segons normativa turística).  
6. Modernització d'establiments ja existents amb un d'estos dos fins:  
- adaptar-los per a l'accés a minusvàlids,  
- adaptar-los per a l'obtenció de certificats de qualitat.  
7. Creació, modernització o ampliació dels servicis oferits per les associacions d'empresaris turístics (d'allotjament i servicis) per mitjà de creació de centrals de reserva i de llocs web que s'hi vinculen (condicionat a l'acreditació pel promotor que es compromet i disposa de mitjans per a mantindre i actualitzar la pàgina en els 5 anys següents) i adquisició de programes informàtics de gestió per als associats, sempre que esta adquisició estiga vinculada a la creació o ampliació d'un establiment o a la diversificació o modernització en els procediments de producció.  
No seran subvencionables les despeses corrents.   
Sí que seran subvencionables els servicis prestats per consultors externs que no consistisquen en activitats permanents o periòdiques ni estiguen relacionats amb les despeses d'explotació normals de l'empresa (com ara els servicis rutinaris d'assessoria fiscal, els servicis jurídics periòdics o els de publicitat). S'hi inclouen com a subvencionables els honoraris de redacció de projectes i direcció d'obra i els estudis de viabilitat.   
S'hi inclou com a inversió immaterial subvencionable l'adquisició de patents o llicències i l'obtenció de permisos vinculats a la transferència tecnològica.  
Seran de suport preferent els projectes d'agroturisme: allotjament dins d'una explotació agrícola o pecuària, participació del turista en les faenes de l'explotació, recol·lecció pel mateix turista, venda directa al turista de productes d'esta.  
També es donarà suport a les operacions vinculades a nous tipus de turisme rural:  
- Turisme d'aventura i esportiu: senderisme, escalada, ciclisme de muntanya i cicloturisme, ràpel, espeleologia, descens de barrancs, piragüisme, caiguda lliure, viatge en globus-  
- Turisme cultural i historicopatrimonial: servicis d'interpretació del patrimoni cultural (incloses gastronomia i tradicions) i arquitectònic, creació de productes turístics vinculats a la cultura i al patrimoni-  
- Turisme mediambiental i ecoturisme: servicis d'interpretació del patrimoni natural, disseny de productes turístics mediambientals-  
- Turisme de salut: balnearis, spa i relax-  
- Turisme de negocis: ampliació d'allotjaments per a crear sales de reunions, activitats lúdiques per a professionals i empreses -  
- Turisme destinat a la infància, adolescents i la família: creació de servicis d'oci infantil vinculats a un establiment hostaler (atenció de xiquets mentres els pares disfruten d'altres activitats, p. ex, spa); productes turístics per a menors de 18 anys, paquets turístics per a la participació de pares i fills en la mateixa activitat.  
Intensitat de l'ajuda  
Intensitat màxima:   
província d'Alacant: 40% (2007-2010); 25% (2011-2013);  
província de Castelló: 35% (2007-2010); 20% (2011-2013);  
província de València: 37% (2007-2010); 25% (2011-2013);  
Si es tracta d'actuacions d'interés públic, promogudes per administracions locals o per un GAL RURALTER-LEADER, la destinació de les quals siguen les descrites en els guions 2, 3 i 4 de l'apartat «Descripció del tipus d'operacions», que no constituïsquen una activitat econòmica de prestació de béns i servicis en el mercat i, per tant, no puga ser qualificada la subvenció a estes com a «ajuda d'estat», el percentatge d'ajuda podrà arribar fins a un 70%.  
ANNEX V  
MESURA 3: PRESTACIÓ DE SERVICIS BÀSICS   
PER A L'ECONOMIA I LA POBLACIÓ RURAL  
Tipus de beneficiaris   
Podran ser promotors de projectes les administracions locals, les persones jurídiques privades, amb ànim de lucre o sense, que complisquen els requisits per a ser PIME i les persones físiques que despleguen la seua activitat empresarial en règim d'autònoms o que hagen de donar-se d'alta en este règim amb motiu del projecte auxiliat.  
En queden excloses les ajudes als sectors i activitats de l'apartat 2 de l'article 1 del Reglament (CE) núm. 70/2001, de la Comissió, modificat per mitjà del Reglament (CE) 1857/2006.  
Tipus de costos subvencionables  
1. Se subvencionaran les inversions en actius materials i immaterials necessàries per a:   
- La creació d'un servici nou bàsic per a l'economia o la població rural,   
- L'ampliació d'un servici existent,  
- La modernització d'un servici existent.  
2. No seran elegibles les despeses corrents.   
3. Sí que seran subvencionables els servicis prestats per consultors externs que no consistisquen en activitats permanents o periòdiques ni estiguen relacionats amb les despeses d'explotació normals de l'empresa (com ara els servicis rutinaris d'assessoria fiscal, els servicis jurídics periòdics o els de publicitat). S'hi inclouen com a subvencionables els honoraris de redacció de projectes i direcció d'obra i els estudis de viabilitat.   
Tipus de servicis subvencionables  
1. Se subvencionaran prioritàriament les actuacions d'àmbit supramunicipal que suposen que el servici creat o millorat té com a beneficiaris diversos municipis.   
2. El compromís de posada en funcionament efectiu del servici de manera immediata a la finalització de l'execució de l'operació auxiliada serà condició imprescindible per a l'elegibilitat del projecte.   
3. En el cas d'actuacions generadores de beneficis, el promotor haurà d'acreditar que la prestació del servici és viable econòmicament.   
4. En el cas d'activitats no generadores de beneficis, el promotor haurà d'acreditar la seua capacitat econòmica per a assumir les despeses que comporte el manteniment en bon estat de l'immoble i les instal·lacions i la prestació adequada del servici en els 5 anys posteriors a la posada en marxa inicial d'este després de la realització de la inversió.  
5. No seran en cap cas subvencionables les inversions vinculades als servicis administratius o a servicis d'obligada prestació (segons normativa de règim local) per l'administració local que sol·licita l'ajuda.  
Intensitat de l'ajuda  
Intensitat màxima de l'ajuda:  
En el cas de projectes que constituïsquen activitat econòmica:   
província d'Alacant: 40% (2007-2010); 25% (2011-2013);  
província de Castelló: 35% (2007-2010); 20% (2011-2013);  
província de València: 37% (2007-2010); 25% (2011-2013).  
Si es tracta d'actuacions d'interés públic, promogudes per administracions locals o per un GAL, que no constituïsquen una activitat econòmica de prestació de béns i servicis en el mercat i, per tant, no puga ser qualificada la subvenció a estes com a «ajuda d'estat», el percentatge d'ajuda podrà arribar al 100%.  
ANNEX VI  
MESURA 4: PATRIMONI RURAL  
 I RENOVACIÓ DE POBLES  
Beneficiaris  
Administracions locals i persones jurídiques privades sense ànim de lucre que complisquen els requisits per a ser PIME.  
Descripció del tipus d'operacions auxiliables  
Són subvencionables les operacions següents:  
1. Actuacions arquitectòniques sobre els nuclis històrics que tinguen com a objecte la conservació o recuperació de l'estil i els materials constructius rurals tradicionals (pedra natural, fusta, ferro forjat, teula àrab, taulellets artesans): pavimentació, enllumenat, mobiliari urbà (papereres, bancs, testos, marquesines, senyalització), rehabilitació de façanes (públiques o privades) i supressió de cables o conduccions externes. No són subvencionables les actuacions relatives a nova urbanització. Seran prioritàries les actuacions globals sobre el conjunt del nucli històric d'un municipi o sobre el seu carrer/s principal/s.   
2. Recuperació del paisatge en l'entorn dels nuclis de població: eliminació d'enderrocs, reducció de l'impacte visual d'edificacions per mitjà de la plantació d'arbratge, habilitació de zones de passeig i recreatives.  
3. Habilitació de zones d'aparcament perifèriques. L'aparcament podrà ser tancat (edificació, a nivell o subterrània, d'acord amb l'estil rural tradicional) o bé obert però amb impacte visual minimitzat per mitjà d'arbratge. Estes actuacions tindran prioritat addicional si s'acompanyen de mesures de limitació o prohibició del trànsit rodat i/o de l'aparcament en el nucli històric.   
4. Creació de circuits temàtics historicopatrimonials: infraestructures d'accés, senyalització, àrees de servicis.  
5. Restauració i il·luminació ornamental d'edificis o construccions emblemàtiques: castells, muralles, torres, ponts, neveres, llavadors, aljubs, fonts, molins, creus de terme i capelles, construccions de pedra seca, masies històriques o fortificades, esglésies, ermites, calvaris, cementeris. El projecte inclourà els requisits següents:  
a) Siga com siga la propietat de l'immoble, haurà de garantir-se en tot cas pel promotor un nombre mínim de dies i horari d'obertura al públic general, durant almenys 7 anys, de manera que quede assegurada la valoració turística del bé. L'horari i el calendari d'obertura haurà de ser objecte d'acord entre el propietari i l'administració autonòmica o local (autonòmica, si el promotor és la mateixa Administració local).   
b) El promotor haurà de presentar un pla de conservació, a un mínim de 7 anys, que descriga i comprometa la realització de les actuacions necessàries per al manteniment adequat i en bon estat de conservació del bé restaurat. El pla haurà de ser objecte d'acord entre el propietari i l'administració autonòmica o local (autonòmica si el promotor és la mateixa Administració local).  
c) En el cas de béns privats (inclosos els eclesiàstics no destinats al culte), el promotor podrà optar per la cessió a l'administració local, amb l'acord previ amb esta, perquè el destine a l'ús públic general per un mínim de 7 anys. En este cas serà esta administració la responsable de mantindre el bé en bon estat de conservació durant el període esmentat.  
No serà subvencionable cap actuació sobre l'edifici seu d'un ajuntament.  
No seran subvencionables les despeses corrents.   
Tampoc serà subvencionable l'IVA ni els conceptes de benefici industrial ni les despeses generals.   
Sí que són subvencionables els honoraris per redacció de projectes i direcció d'obres.  
Intensitat de l'ajuda  
Intensitat màxima:   
· Si es tracta d'actuacions sobre béns privats:  
província d'Alacant: 40% (2007-2010); 25% (2011-2013);  
província de Castelló: 35% (2007-2010); 20% (2011-2013);  
província de València: 37% (2007-2010); 25% (2011-2013).  
· Si es tracta d'actuacions no generadores de beneficis sobre béns públics o cedits a l'ús públic durant almenys 7 anys: fins a un 100%.  
ANNEX VII  
MUNICIPIS INCLOSOS EN L'ESPAI   
RURALTER-PAISATGE  
Zona 1   
L'Alcora, Betxí, Onda, Segorbe, Vall d'Alba, la Vall d'Uixó, Vilafamés, la Vilavella, Alquerías del Niño Perdido, Sant Joan de Moró.  
Zona 2   
Alfara del Patriarca, Almàssera, Benaguasil, Benifairó de les Valls, Benisanó, Bétera, Bonrepòs i Mirambell, Burjassot, l'Eliana, Emperador, Faura, Gilet, Godella, Llíria, Marines, Moncada, Museros, Náquera, la Pobla de Vallbona, Rafelbunyol, Rocafort, Serra, Tavernes Blanques, Vilamarxant, Villar del Arzobispo, Vinalesa, San Antonio de Benagéber.  
Zona 3   
Alaquàs, Albal, Alcásser, Aldaia, Alfafar, Benetússer, Beniparrell, Buñol, Catarroja, Quart de Poblet, Cheste, Xirivella, Llocnou de la Corona, Manises, Massanassa, Montserrat, Montroy, Paiporta, Picanya, Picassent, Real de Montroi, Requena (exclosos els llogarets i les pedanies), Riba-roja de Túria, Sedaví, Silla, Turís, Utiel (exclosos els llogarets i les pedanies).  
Zona 4   
Albalat de la Ribera, Alberic, l'Alcúdia, Algemesí, Alginet, Almussafes, Benifaió, Benimodo, Carcaixent, Carlet, Corbera, Favara, Guadassuar, Manuel, Masalavés, Polinyà de Xúquer, la Pobla Llarga, Rafelguaraf, Riola, Sollana, Villanueva de Castellón, Benicull de Xúquer.  
Zona 5   
Agullent, Albaida, l'Alcúdia de Crespins, Almoines, Anna, Aielo de Malferit, Beniarjó, Benigánim, Benirredrà, Canals, Càrcer, Castelló de Rugat, Quatretonda, la Font d'En Carròs, Genovés, Xàtiva, Xeresa, la Llosa de Ranes, Montaverner, Navarrés, l'Olleria, Ontinyent, Palma de Gandía, la Pobla del Duc, Real de Gandía, Vallada, Villalonga.  
Zona 6   
Agost, Banyeres de Mariola, Beniarbeig, Busot, Callosa en Sarrià, Cocentaina, Finestrat, Gata de Gorgos, Ibi, Xaló/Xaló, Monòver/Monòver, Mutxamel, Muro d'Alcoi, la Nucia, Ondara, Onil, Orba, Pedreguer, Pego, Petrer, El Pinós, Polop, Sant Joan d'Alacant, Sax, Tibi, El Verger, Villena, Els Poblets.  
Zona 7   
Albatera, Algorfa, Almoradí, Aspe, Benejúzar, Benijófar, Bigastro, Callosa de Segura, Catral, Cox, Crevillent, Daya Nueva, Dolores, Formentera del Segura, Granja de Rocamora, el Fondó de les Neus, Jacarilla, Monforte del Cid, Novelda, Orihuela (només llogarets), Rafal, Redován, Rojales, San Fulgencio, San Miguel de Salinas, Los Montesinos.